En XVIIIvet kantved e oa bev-mat ar manaveg, gant war-dro 20.000 den o komz ar yezh, da lavaret eo, koulz lavaret, an holl dud a oa o chom en enezenn neuze. E 1765 e voe staget an Enez ouzh Rouantelezh Breizh-Veur, ha gwasket e voe ar yezh adalek ar mare-se. E 1899 e voe savet ur gevredigezh evit mirout ar yezh, Yn Cheshaght Ghailckagh (ar gevredigezh ouezelek). Er bloavezhioù 1930 ne veze kaozeet manaveg evel yezh kentañ, evel yezh vamm, nemet gant un nebeud tud. O niver a save da 20 e 1946. Er bloavezhioù 1950 e voe kroget gant Yn Cheshaght Ghailckagh da enrollañ ar gomzerien diwezhañ. An hini diwezhañ anezho, Ned Maddrel, a varvas e 1974.